FOTO zostavy hviezd chýbajúcich v Rusku: Svetová elita, ktorá môže o majstrovstvách iba snívať!
BRATISLAVA – Majstrovstvá sveta v Rusku sa nezadržateľne blížia a celý svet sa teší na tento futbalový sviatok, ktorý vypukne už 14.júna. Bohužiaľ na svetovom šampionáte budú fanúšikom chýbať mnohé zvučné hviezdy, ktorých reprezentačné mančafty sa na najväčší futbalový turnaj nekvalifikovali.
Galéria
V Rusku sa nepredstavia tradičné tímy, ktoré odjakživa bývali ozdobou svetových šampionátov ako napríklad Holandsko, Taliansko, či Čile. V tomto zaujímavom príspevku sme sa zamerali práve na futbalistov, ktorí budú očiam futbalovej verejnosti pravdepodobne chýbať asi najviac. Samozrejme tých zostáv resp. mien by sme mohli vypísať skutočne veľa, ale v tomto prípade sme zvolili týchto futbalistov. Samotný výber bol náročný.
Brankár:
Gianluigi Donnarumma (Taliansko/AC Miláno) - Obrovský 19-ročný brankársky talent talianskeho futbalu má v blízkej budúcnosti nahradiť legendárneho Gianluigiho Buffona. Jeho výkony dlhodobo sledujú všetky popredné európske veľkokluby ako PSG, Juventus Turín, či Real Madrid.
Obrancovia:
Antonio Valencia (Ekvádor/Manchester United) - Tento 32-ročný univerzál patril v uplynulej sezóne medzi hlavné pilliere obrany Manchestru United, a José Mourinho ho využíval pravidelne.
Giorgio Chiellini (Taliansko/Juventus Turín) - Rodák z Pisy je neodmysliteľnou súčasťou defenzívy talianskeho majstra Juventusu Turín. Vo svojich 33 rokoch stále patrí medzi najlepších stopérov súčasnosti.
Leonardo Bonucci (Taliansko/AC Miláno) - Skúsený stopér prestúpil pred uplynulou sezónou z Juventusu do milánskeho AC, kde sa hneď po svojom príchode chytil líderskej pozície. Bonucci podobne ako Chiellini patrí medzi najkvalitnejších talianskych stopérov súčanosti.
David Alaba (Rakúsko/Bayern Mníchov) - Jeden z najväčších talentov mníchovského Bayernu dlhodobo dominuje na ľavej strane tohto známeho nemeckého veľkoklubu. Vo svojich 25 rokoch vyhral na klubovej úrovni prakticky všetky možné trofeje.
Záložníci:
Marco Verratti (Taliansko/PSG) - Tohto ohromne talentovaného stredopoliara francúzskeho klubu PSG sledujú všetky európske veľkokluby ako sú FC Barcelona, Manchester United, Chelsea, či Real Madrid. Vo veku 25 rokov patrí bez pochýb medzi najväčšie základné kamene talianskej reprezentácie a v budúcnosti budeme o jeho nesmiernych kvalitách určite často počuť.
Naby Keita (Guinea/RB Lipsko) - V tomto prípade sa jedná o veľmi pracovitého stredopoliara, ktorý sa v lete sťahuje z nemeckej Bundesligy do anglickej Premier League, kde si jeho služby už v minulom roku zaistil Liverpool. Ten za jeho služby zaplatil vyše 57 miliónov libier.
Arturo Vidal (Čile/Bayern Mníchov) - Bývalý záložník Juventusu momentálne oblieka dres Bayernu Mníchov, kde je jedným z motorov zálohy nemeckého tímu. Aj vďaka nemu si Bayern pripísal na svoje konto v uplynulej sezóne majstrovský titul.
Ofenzíva:
Gareth Bale (Wales/Real Madrid) - O veľkej hviezde španielskeho Realu Madrid veľa písať nemusíme. Hrdina finálového zápasu Ligy majstrov proti Liverpoolu je síce spájaný so špekuláciami o jeho letnom odchode z tímu ´bieleho baletu´, ale podľa vlastných slov nad prestupom neuvažuje.
Alexis Sánchez (Čile/Manchester United) - Tento ofenzívny futbalista prestúpil v zimnom prestupovom okne na Old Trafford, kde zatiaľ hľadá svoju najlepšiu hernú formu. Fanúšikovia Manchestru United a rovnako aj José Mourinho veria v schopnosti tohto technicky zdatného kúzelníka z Čile, ktorý stále patrí medzi najlepších futbalistov na svete.
Emerick Aubameyang (Gabon/Arsenal) - Dlho sa špekulovalo o budúcnosti tohto hviezdneho kanoniera, ktorý nakoniec po rôznych špekuláciach prestúpil v zime do londýnskeho Arsenalu. Práve na ňom by v budúcej sezóne mohol stavať nový manažér Unai Emery.
Náhradníci:
Virgil van Dijk (Holandsko/FC Liverpool)
Lorenzo Insigne (Taliansko/SSC Neapol)
Marek Hamšík (Slovensko/SSC Neapol)
Henrikh Mkhitaryan (Arménsko, Arsenal)
Riyad Mahrez (Alžírsko/Leicester City)
Miralem Pjanič (Bosna a Hercegovina, Juventus Turín)
Edin Džeko (Bosna a Hercegovina, AS Rím)
- Zdroj:
- športky
- Foto:
- SITA